CELEX: 62016CN0282
Language: el
Date: 2016-05-20 00:00:00
Title: Υπόθεση C-282/16: Αίτηση προδικαστικής αποφάσεως την οποία υπέβαλε το Handelsgericht Wien (Αυστρία) στις 20 Μαΐου 2016 — RMF Financial Holdings Sàrl κατά Heta Asset Resolution AG

29.8.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 314/9
            
         Αίτηση προδικαστικής αποφάσεως την οποία υπέβαλε το Handelsgericht Wien (Αυστρία) στις 20 Μαΐου 2016 — RMF Financial Holdings Sàrl κατά Heta Asset Resolution AG
   (Υπόθεση C-282/16)
   (2016/C 314/14)
   Γλώσσα διαδικασίας: η γερμανική
   
      Αιτούν δικαστήριο
   
   Handelsgericht Wien
   
      Διάδικοι στην υπόθεση της κύριας δίκης
   
   
      Ενάγουσα: RMF Financial Holdings Sàrl
   
      Εναγόμενη: Heta Asset Resolution AG
   
      Προδικαστικά ερωτήματα
   
   
               1)
            
            
               Πρέπει το άρθρο 2, παράγραφος 1, σημεία 2 και 23, της οδηγίας 2014/59/ΕΕ (1) για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων, σε συνδυασμό με το άρθρο 4, παράγραφος 1, σημείο 1, του κανονισμού (ΕΕ) 575/2013 (2) του Ευρωπαϊκού Κοινοβουλίου και του Συμβουλίου, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων, κατά τα οποία ως «πιστωτικό ίδρυμα» νοείται η επιχείρηση της οποίας η δραστηριότητα συνίσταται στην αποδοχή από το κοινό καταθέσεων ή άλλων επιστρεπτέων κεφαλαίων και στη χορήγηση πιστώσεων για ίδιο λογαριασμό (ίδρυμα CRR), να ερμηνεύεται υπό την έννοια ότι στο πεδίο εφαρμογής του άρθρου 1, παράγραφος 1, της οδηγίας 2014/59/ΕΕ εμπίπτει και μονάδα εκκαθαρίσεως (εταιρία εκκαθαρίσεως), η οποία δεν διαθέτει πλέον άδεια προβλεπόμενη από την τραπεζική νομοθεσία για τη διενέργεια τραπεζικών συναλλαγών ή μπορεί να πραγματοποιεί, βάσει σχετικής εκ του νόμου άδειας, (τραπεζική) συναλλαγή που εξυπηρετεί μόνο την εκκαθάριση χαρτοφυλακίου;
            
         
               2)
            
            
               Σε περίπτωση αρνητικής απαντήσεως στο πρώτο ερώτημα: έχει το άρθρο 3, παράγραφος 2, της οδηγίας 2001/24/ΕΚ (3) του Ευρωπαϊκού Κοινοβουλίου και του Συμβουλίου, για την εξυγίανση και την εκκαθάριση των πιστωτικών ιδρυμάτων (όπως τροποποιήθηκε με το άρθρο 117, σημείο 1, της οδηγίας 2014/59/ΕΕ), την έννοια ότι μέτρο απομειώσεως που λαμβάνει εθνική διοικητική αρχή παράγει όλα τα αποτελέσματά του, χωρίς άλλες διατυπώσεις, και για πρόσωπα εγκατεστημένα σε άλλα κράτη μέλη –λαμβανομένου επίσης υπόψη του άρθρου 17, παράγραφος 1, του Χάρτη Θεμελιωδών Δικαιωμάτων της Ευρωπαϊκής Ένωσης– (παρά την αρνητική απάντηση στο πρώτο ερώτημα);
            
         
               3)
            
            
               Σε περίπτωση αρνητικής απαντήσεως στο πρώτο ερώτημα: αποκλείει η ελευθερία κινήσεως κεφαλαίων που κατοχυρώνεται στο δίκαιο της Ένωσης με το άρθρο 63, παράγραφος 1, ΣΛΕΕ, εθνική διάταξη κατά την οποία στο πεδίο εφαρμογής της οδηγίας 2014/59/ΕΕ εμπίπτει και μονάδα εκκαθαρίσεως (εταιρία εκκαθαρίσεως), η οποία δεν διαθέτει πλέον άδεια προβλεπόμενη από την τραπεζική νομοθεσία για τη διενέργεια τραπεζικών συναλλαγών ή μπορεί να πραγματοποιεί, βάσει σχετικής εκ του νόμου άδειας, (τραπεζική) συναλλαγή που εξυπηρετεί μόνο την εκκαθάριση χαρτοφυλακίου;
            
         
               4)
            
            
               Σε περίπτωση αρνητικής απαντήσεως στο πρώτο ερώτημα: πρέπει το δίκαιο της Ένωσης, λαμβανομένης υπόψη της αρχής της πρακτικής αποτελεσματικότητας («effet utile») και της αρχής της ειλικρινούς συνεργασίας που κατοχυρώνεται στο άρθρο 4, παράγραφος 3, ΣΕΕ, να ερμηνεύεται υπό την έννοια ότι μέτρο απομειώσεως που έχει λάβει εθνική διοικητική αρχή πρέπει να αναγνωρίζεται επίσης εντός άλλου κράτους μέλους όταν οι κανόνες της οδηγίας 2014/59/ΕΕ εφαρμόζονται, δυνάμει του εθνικού δικαίου, και επί ιδρύματος το οποίο κατά την έναρξη ισχύος της οδηγίας 2014/59/ΕΕ, στις 2 Ιουλίου 2014, αποτελούσε ακόμη πιστωτικό ίδρυμα κατά την έννοια του άρθρου 4, παράγραφος 1, σημείο 1, του κανονισμού (ΕΕ) 575/2013 (ίδρυμα CRR), πλην όμως απώλεσε την ιδιότητα αυτή πριν από την εκπνοή της προθεσμίας μεταφοράς της οδηγίας 2014/59/ΕΕ στο εθνικό δίκαιο, ήτοι πριν από τις 31 Δεκεμβρίου 2014;
            
         
               5)
            
            
               Σε περίπτωση καταφατικής απαντήσεως στο πρώτο ερώτημα: πρέπει ο όρος «εξασφαλισμένη υποχρέωση» κατά το άρθρο 2, παράγραφος 1, σημείο 67, και το άρθρο 44, παράγραφος 2, στοιχείο β', της οδηγίας 2014/59/ΕΕ, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων, λαμβανομένου υπόψη ιδίως του άρθρου 1, παράγραφος 2, της οδηγίας 2014/59/ΕΕ, να ερμηνεύεται κατά τέτοιον τρόπο, ώστε να καλύπτει και υποχρεώσεις για τις οποίες δημόσιο νομικό πρόσωπο της τοπικής ή περιφερειακής διοικήσεως (εν προκειμένω: το αυστριακό ομόσπονδο κράτος της Καρινθίας) έχει αναλάβει διά νόμου εγγύηση καλύψεως υπολοίπου;
            
         
               6)
            
            
               Σε περίπτωση καταφατικής απαντήσεως στο πρώτο ερώτημα: έχουν το άρθρο 43, παράγραφος 2, στοιχείο β', και το άρθρο 59, παράγραφος 3, στοιχείο β', και παράγραφος 4, της οδηγίας 2014/59/ΕΕ την έννοια ότι δεν επιτρέπουν εθνική διάταξη η οποία προβλέπει την εφαρμογή μέτρου ανάλογου προς το οριζόμενο με το άρθρο 43 της οδηγίας 2014/59/ΕΕ εργαλείο διάσωσης, σε περίπτωση που δεν υφίσταται πλέον καμία ρεαλιστική προοπτική αποκαταστάσεως της βιωσιμότητας του ιδρύματος και δεν μεταφέρεται η διαχείριση υπηρεσιών συστημικού χαρακτήρα σε μεταβατικό ίδρυμα ούτε μεταβιβάζονται πλέον άλλα επιχειρηματικά τμήματα του ιδρύματος, αλλά το εν λόγω ίδρυμα εξυπηρετεί αποκλειστικώς τη διαχείριση περιουσιακών στοιχείων, δικαιωμάτων και υποχρεώσεων με σκοπό τη συντεταγμένη, αποτελεσματική και βέλτιστη δυνατή εκμετάλλευση αυτών των μεμονωμένων περιουσιακών στοιχείων, δικαιωμάτων και υποχρεώσεων (εκκαθάριση χαρτοφυλακίου); Θα έπρεπε, σε τέτοια περίπτωση, –σύμφωνα με τις επιταγές της οδηγίας 2014/59/ΕΕ– να προηγηθεί η εκκαθάριση της εν λόγω μονάδας εκκαθαρίσεως (εταιρίας εκκαθαρίσεως) στο πλαίσιο κανονικής διαδικασίας αφερεγγυότητας;
            
         
      (1)  Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014 , για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) 1093/2010 και (ΕΕ) 648/2012 (ΕΕ 2014, L 173, σ. 190).
   
      (2)  Κανονισμός (ΕΕ) 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) 648/2012 (EE 2013 L 176, σ. 1).
   
      (3)  Οδηγία 2001/24/ΕΚ του Ευρωπαϊκού Κοινοβουλίου και του Συμβουλίου, της 4ης Απριλίου 2001, για την εξυγίανση και την εκκαθάριση των πιστωτικών ιδρυμάτων (ΕΕ 2001, L 125, σ. 15).